কেহকাশান বসু

কেহকাশান বসু এমএসএম (জন্ম ৫ জুন ২০০০) হলেন একজন কানাডিয়ান পরিবেশ ও মানবাধিকার কর্মী। তিনি সংযুক্ত আরব আমিরাত থেকে আগত। বসু শান্তি, শিশু অধিকার, টেকসই উন্নয়নের জন্য শিক্ষা, পারমাণবিক নিরস্ত্রীকরণ, লিঙ্গ সমতা এবং জলবায়ু ন্যায়বিচারের পক্ষেও কাজ করেন। তিনি গ্রিন হোপ ফাউন্ডেশনের প্রতিষ্ঠাতা-সভাপতি, ওয়ার্ল্ড ফিউচার কাউন্সিলের সর্বকনিষ্ঠ কাউন্সিলর, পার্লামেন্ট অফ দ্য ওয়ার্ল্ড'স রিলিজিয়নসের সর্বকনিষ্ঠ ট্রাস্টি, কিডসরাইটস ইয়াংস্টারসের সদস্য এবং ২০১৬ সালের আন্তর্জাতিক শিশু শান্তি পুরস্কার বিজয়ী।

 জীবনী 
কেহকাশান ২০০০ সালের ৫ জুন দুবাইয়ে জন্মগ্রহণ করেন। তার বাবা-মা কলকাতা থেকে আসা ভারতীয়। ৮ বছর বয়সে তিনি বৃক্ষরোপণ এবং তরুণদের পুনর্ব্যবহারে সংগঠিত করার কাজ শুরু করেন। ১১ বছর বয়সে তিনি ইন্দোনেশিয়ায় 'টুনজা' শিশু ও যুব সম্মেলনে বক্তব্য রাখেন এবং পরের বছর জাতিসংঘের টেকসই উন্নয়ন সম্মেলনে (রিও+২০) সর্বকনিষ্ঠ প্রতিনিধি হিসেবে প্রেস কনফারেন্সে বক্তব্য দেওয়ার রেকর্ড গড়েন।

২০১২ সালে তিনি 'গ্রিন হোপ ফাউন্ডেশন' প্রতিষ্ঠা করেন। এর লক্ষ্য ছিল তৃণমূল পর্যায়ে বৃক্ষরোপণের মতো কাজের মাধ্যমে জাতিসংঘের টেকসই উন্নয়ন লক্ষ্যমাত্রা বা এসডিজি সম্পর্কে শিক্ষা দেওয়া এবং তা বাস্তবায়ন করা। এই সংস্থাটি জলবায়ু ন্যায়বিচার, ভূমির অবক্ষয় রোধ, টেকসই ভোগ ও নবায়নযোগ্য শক্তির প্রসার, জীববৈচিত্র্য সংরক্ষণ, লিঙ্গ সমতা এবং সামাজিক ন্যায়বিচারের মতো বিষয়গুলোতে বিশ্বজুড়ে তরুণদের সম্পৃক্ত করে। বর্তমানে (অক্টোবর ২০২৪) কানাডা, সুরিনাম, সংযুক্ত আরব আমিরাত, ওমান, কাতার, বাহরাইন, মার্কিন যুক্তরাষ্ট্র, ইন্দোনেশিয়া, মালয়েশিয়া, কম্বোডিয়া, অস্ট্রেলিয়া, কেনিয়া, বাহামা, চিলি, ভিয়েতনামে, সেশেলস, সুইডেন, নেদারল্যান্ডস, গণতান্ত্রিক কঙ্গো প্রজাতন্ত্র, পেরু, শ্রীলঙ্কা, ভারত, নেপাল, বাংলাদেশ, কিরিবাত্তি এবং লাইবেরিয়া জুড়ে ৩০০০-এরও বেশি সদস্য নিয়ে এই সংস্থাটি এসডিজি বাস্তবায়নে বিভিন্ন কর্মশালা ও সম্মেলনের আয়োজন করে।

বসু দুবাইয়ের ডেইরা ইন্টারন্যাশনাল স্কুলে পড়াশোনা করেন এবং পরবর্তীতে কানাডার টরন্টোর নর্থ টরন্টো কলেজিয়েট ইনস্টিটিউট থেকে স্নাতক সম্পন্ন করেন। ২০২২ সালের জুনে তিনি টরন্টো বিশ্ববিদ্যালয় থেকে ডিস্টিংশনসহ অনার্সে ব্যাচেলর অফ আর্টস ডিগ্রি অর্জন করেন; যেখানে তার মেজর ছিল এনভায়রনমেন্টাল স্টাডিজ এবং মাইনর ছিল উইমেন অ্যান্ড জেন্ডার স্টাডিজ ও ফিজিক্যাল অ্যান্ড এনভায়রনমেন্টাল জিওগ্রাফি। বর্তমানে তিনি কর্নেল বিশ্ববিদ্যালয়ের স্যামুয়েল কার্টিস জনসন গ্র্যাজুয়েট স্কুল অফ ম্যানেজমেন্টে এমবিএ শিক্ষার্থী হিসেবে অধ্যয়নরত।

২০১৭ সালে তিনি চিত্রশিল্পী কারেন ওয়েব-মিকের সহযোগিতায় "দ্য ট্রি অফ হোপ" (আশার বৃক্ষ) নামক ছোটগল্পের বই প্রকাশ করেন। বইটিতে এক ছোট মেয়ে মরুভূমিতে গাছ লাগিয়ে মরূদ্যান তৈরি করে এবং বন্ধুদের সাহায্য করতে উৎসাহিত করে।

২০২১ সালে তিনি ভার্চুয়ালি অনুষ্ঠিত প্রথম বার্ষিক পিস এডুকেশন ডে কনফারেন্সে মূল বক্তা হিসেবে উপস্থিত ছিলেন।

২০২২ সালে বসু জাতিসংঘের কনফারেন্স অফ দ্য পার্টিস (সিওপি২৭) সম্মেলনে একটি গোলটেবিল বৈঠক সঞ্চালনা করেন। প্যানেলে সুজানা মুহাম্মাদের মতো আন্তর্জাতিক পরিবেশ নীতি-নির্ধারকরা উপস্থিত ছিলেন।

২০২৩ সালে মরুকরণ ও খরা দিবসে তিনি জাতিসংঘ সদর দপ্তরে "হার ল্যান্ড. হার রাইটস: অ্যাডভান্সিং জেন্ডার ইকুয়ালিটি অ্যান্ড ল্যান্ড রেস্টোরেশন গোলস" শীর্ষক একটি অনুষ্ঠানে বক্তব্য রাখেন। অনুষ্ঠানে টেকসই উন্নয়নে নারীদের নেতৃত্ব ও সিদ্ধান্ত গ্রহণের ক্ষমতা বাড়ানোর বিষয়ে আলোচনার জন্য বিশ্বনেতা ও লিঙ্গ সমতা কর্মীরা একত্রিত হন।

 পুরস্কার ও স্বীকৃতি 

২০১৬ সালে বসু আন্তর্জাতিক শিশু শান্তি পুরস্কার জয় করেন।
২০১৬ সালে তিনি জাতিসংঘের মানবাধিকার চ্যাম্পিয়ন হিসেবে স্বীকৃতি পান।
২০১৮ সালে তিনি কানাডার শীর্ষ ২৫ জন প্রভাবশালী নারীর একজন হিসেবে মনোনীত হন।
২০২০ সালের বসন্তে তিনি ন্যাশনাল জিওগ্রাফিক ইয়াং এক্সপ্লোরার হিসেবে তালিকাভুক্ত হন।
২০২০ সালে তিনি প্রথম ভয়েস ইয়াং অ্যাওয়ার্ড পান।
২০২১ সালে তিনি ফোর্বস ৩০ অনূর্ধ্ব ৩০ এ (শিক্ষা বিভাগ) সর্বকনিষ্ঠ হিসেবে স্থান পান।
২০২১ সালে তিনি তরুণ হিসেবে সাক্ষরতায় উল্লেখযোগ্য অবদানের জন্য ওয়ার্ল্ড লিটারেসি অ্যাওয়ার্ড জয় করেন।
২০২২ সালে তিনি কানাডার মেরিটোরিয়াস সার্ভিস মেডেল (সিভিল বিভাগ) লাভ করেন।

 তথ্যসূত্র 

 বহিঃসংযোগ 

বিষয়শ্রেণী:জীবিত ব্যক্তি
বিষয়শ্রেণী:২০০০-এ জন্ম
বিষয়শ্রেণী:দুবাইয়ের ব্যক্তি
বিষয়শ্রেণী:টরন্টোর সক্রিয়কর্মী
বিষয়শ্রেণী:কানাডায় ভারতীয় অভিবাসী
বিষয়শ্রেণী:ভারতীয় নারী পরিবেশবাদী
বিষয়শ্রেণী:ভারতীয় পরিবেশবাদী
বিষয়শ্রেণী:ভারতীয় নারী মানবাধিকার কর্মী
বিষয়শ্রেণী:কানাডিয়ান নারী পরিবেশবাদী
বিষয়শ্রেণী:কানাডিয়ান পরিবেশবাদী
বিষয়শ্রেণী:বাঙালি বংশোদ্ভূত কানাডিয়ান ব্যক্তি
বিষয়শ্রেণী:টরন্টো বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সংযুক্ত আরব আমিরাতে কানাডিয়ান প্রবাসী
বিষয়শ্রেণী:কানাডিয়ান নারী মানবাধিকার কর্মী
বিষয়শ্রেণী:কানাডিয়ান মানবাধিকার কর্মী
বিষয়শ্রেণী:শিশু অধিকার কর্মী
বিষয়শ্রেণী:একুশ শতকের কানাডিয়ান নারী
বিষয়শ্রেণী:২১শ শতাব্দীর কানাডীয় নারী
বিষয়শ্রেণী:কানাডীয় পরিবেশবিদ
বিষয়শ্রেণী:বাঙালি বংশোদ্ভূত কানাডীয় ব্যক্তি
বিষয়শ্রেণী:ভারতীয় পরিবেশবিদ